A landslið karla | Ellefu marka sigur á Rússum A landslið karla | Ellefu marka sigur á Rússum Íslenska landsliðið í handknattleik karla steig í kvöld mikilvægt skref í átt að markmiði sínu að komast í milliriðlakeppnina á Evrópumótinu í handknattleik þegar það lagði landslið Rússa örugglega með 11 marka mun , 34 : 23 , með frábærri frammistöðu í Malmö Arena . Strákarnir okkar voru sjö mörkum yfir að loknum fyrri hálfleik , 18:11 . Rússneska liðið var slegið út af laginu með frábærum varnarleik og hröðum og markvissum sóknarleik . Allir leikmenn íslenska landsliðsins léku vel og sem fyrr þá var samtstaðan og liðsheildin fyrir hendi . Alexander Petersson , Bjarki Már Elísson og Sigvaldi Björn Guðjónsson skoruðu sex mörk hver og voru markahæstir . Arnór Þór Gunnarsson , Janus Daði Smárason og Viggó Kristjánsson skoruðu fjögur mörk hver . Elvar Örn Jónsson og Kári Kristján Kristjánsson skoruðu tvö mörk hvor . Björgvin Páll Gústavsson varði 10 skot í markinu og Viktor Gísli Hallgrímsson fimm . Næsti leikur íslenska landsliðsins og lokaleikur milliriðlakeppninnar verður á miðvikudaginn og hefst hann klukkan 17.15 .